TU ทุ่ม 3.2 พันลบ. ผุด 11 โครงการพัฒนาการประมง หวังเพิ่มปริมาณปลาทูน่า
TU ทุ่มงบ 3.2 พันลบ. ผุด 11 โครงการพัฒนาการประมง หวังเพิ่มปริมาณปลาทูน่าในระบบอุปทานโลก 
13 ธ.ค. 2559

นายธีรพงศ์ จันศิริ ประธานเจ้าหน้าที่บริหาร บริษัท ไทยยูเนี่ยน กรุ๊ป จำกัด (มหาชน) หรือ TU เปิดเผยว่า บริษัทประกาศกลยุทธ์ที่มีความท้าทาย ตั้งเป้าวัตถุดิบปลาทูน่า 100% ที่ใช้ในทุกผลิตภัณฑ์ของบริษัท จะมาจากการประมงที่ได้รับการรับรองตามมาตรฐานสำนักงานคณะกรรมการรับรองมาตรฐานสินค้าประมง (Marine Stewardship Council : MSC) หรือมาจาก Fishery Improvement Projects หรือ FIP (โครงการพัฒนาการประมง) ซึ่งจะพัฒนาขึ้นสู่การได้รับการรับรองตามมาตรฐาน MSC โดยบริษัทมีเป้าหมายมุ่งมั่นต้องทำให้ได้อย่างน้อย 75% ภายในปี 2563
สำหรับกลยุทธ์ใหม่ด้านปลาทูน่านี้ บริษัทจะลงทุนมูลค่า 90 ล้านเหรียญสหรัฐ หรือราว 3.2 พันล้านบาท ในช่วงเริ่มต้น เพื่อเพิ่มปริมาณปลาทูน่าอย่างยั่งยืนในระบบอุปทานโลก โดยการตั้งโครงการพัฒนาการประมง 11 โครงการทั่วโลก โดยจะเป็นโครงการเปลี่ยนรูปแบบการประมง เพื่อให้มั่นใจว่าจะมีจำนวนปลาสมบูรณ์สืบทอดไปถึงอนาคตในระยะยาว รวมทั้งลดผลกระทบต่อสิ่งแวดล้อม และพัฒนาการจัดการการประมงอย่างมีประสิทธิภาพ
“ปลาทูน่าเป็นแหล่งโปรตีนคุณภาพของผู้บริโภคหลายล้านคนทั่วโลก และมีคนอย่างน้อยพันล้านคนที่ต้องการโภชนาการจากอาหารทะเล หรือได้รับการจ้างงานอยู่ในอุตสาหกรรมนี้ ในฐานะที่เป็นผู้นำอุตสาหกรรมอาหารทะเล ไทยยูเนี่ยนมีความรับผิดชอบต่อการปกป้องจำนวนปลาทูน่าเพื่อประโยชน์ของโลกซึ่งการลงทุนอย่างมีสาระสำคัญของเราจะช่วยเปลี่ยนรูปแบบการจัดหาปลาทูน่าให้กับทั้งอุตสาหกรรม และเป็นการแสดงถึงพันธกิจอันมุ่งมั่นของเราเพื่อความยั่งยืนของท้องทะเลของเรา”นายธีรพงศ์ กล่าว
นายธีรพงศ์ กล่าวว่า ในบริบทของไทยยูเนี่ยน ปลาทูน่าที่ได้รับการจัดหามาด้วยวิธีการเพื่อความอย่างยั่งยืน หมายถึง ปลาทูน่าที่มาจากการประมงที่ได้รับการรับรองตามมาตรฐานสำนักงานคณะกรรมการรับรองมาตรฐาน MSC หรือมาจาก FIP (โครงการพัฒนาการประมง) ซึ่งจะยกระดับให้ได้ตามมาตรฐาน MSC ในอนาคต มาตรฐาน MSC เป็นมาตรฐานที่ได้รับการยอมรับอย่างกว้างขวางในกลุ่มผู้เชี่ยวชาญระดับโลก ว่าเป็นมาตรฐานที่ดีที่สุดของความยั่งยืนด้านอาหารทะเล
นายแดเรี่ยน แมคเบน ผู้อำนวยการกลุ่มการพัฒนาที่ยั่งยืน ของ TU กล่าวว่า ปัจจุบันมีการประมงเพียง 11 แห่งทั่วโลกที่ได้รับการรับรองมาตรฐาน MSC โดยเป็นแหล่งอุปทานเพียง 14% ของปลาทูน่าที่จับขึ้นฝั่งทั่วโลก พันธกิจและกลยุทธ์ของบริษัทจะส่งผลเชิงสร้างสรรค์ต่อทั้งอุตสาหกรรม โดยจะเพิ่มปริมาณปลาทูน่าที่ได้รับการจัดหาด้วยวิธีการเพื่อความยั่งยืนอย่างมีนัยสำคัญให้มีปริมาณเพียงพอต่อผู้ผลิต ผู้ค้าปลีก และผู้บริโภค
นอกเหนือจากการลงทุนในโครงการพัฒนาการประมงใหม่นี้ ไทยยูเนี่ยนได้พัฒนาโครงการริเริ่มอื่นๆ มากมาย โดยบริษัทเชื่อว่าความสามารถในการตรวจสอบย้อนกลับถึงแหล่งที่มาของวัตถุดิบเป็นแกนหลักสำคัญในการนำไปสู่ความยั่งยืน และบริษัทกำลังลงทุนในการทดลองใช้เทคโนโลยีระบบดิจิตอลใหม่ ซึ่งจะช่วยเพิ่มความโปร่งใสในระบบห่วงโซ่อุปทาน ในการใช้ระบบตรวจสอบย้อนกลับแบบดิจิตอลเต็มรูปแบบนี้ บริษัทจะสามารถตรวจสอบการจับปลาที่ผิดกฎหมาย ไร้การควบคุม และขาดการรายงาน ผ่านการติดตามข้อมูลบนระบบ ซึ่งจะสร้างความมั่นใจว่าเรือประมงปฏิบัติตามกฎระเบียบทั้งหมด และติดตามมาตรฐานด้านแรงงานที่มีการกำหนดใช้ตลอดทั้งระบบห่วงโซ่อุปทาน ซึ่งการดำเนินการเหล่านี้ล้วนช่วยเสริมมาตรการที่มีการดำเนินการอยู่แล้วอย่างแข็งขัน เพื่อช่วยให้มั่นใจว่าแรงงานที่เข้ามาทำงานในอุตสาหกรรมนี้มีความปลอดภัยและมีการจ้างงานอย่างถูกกฎหมาย
นอกจากนี้ ไทยยูเนี่ยนให้คำมั่นว่าจะจัดหาวัตถุดิบจากเรืออวนขนาดใหญ่เท่านั้น โดยต้องเป็นเรือที่ขึ้นทะเบียนอยู่ใน ProActive Vessel Register ไทยยูเนี่ยนจะใช้นโยบายด้านปลาทูน่าให้สอดคล้องกันทั่วโลก และจะส่งเสริมงานวิจัยทั้งทางวิชาการและทางวิทยาศาสตร์ที่เกี่ยวข้องกับการบริหารจัดการจำนวนปลาอย่างมีประสิทธิภาพ มูลนิธิเพื่อความยั่งยืนของอาหารทะเลสากล (International Seafood Sustainability Foundation: ISSF) จะดำเนินการตรวจสอบประจำทุกปี เพื่อให้แน่ใจว่าผู้ประกอบการคู่ค้าทั้งหมดปฏิบัติตามคำแนะนำของมูลนิธิฯ เป็นการช่วยปรับปรุงงานด้านสิ่งแวดล้อม, ความสามารถในการตรวจสอบย้อนกลับ และการเฝ้าสังเกตการประมงปลาทูน่าในน่านน้ำนานาชาติ
 